Il-Kunsill illum adotta, permezz ta' proċedura bil-miktub, id-deċiżjoni dwar l-iffirmar tal-Ftehim dwar il-Kummerċ u l-Kooperazzjoni bejn l-UE u r-Renju Unit u l-applikazzjoni proviżorja tiegħu mill-1 ta' Jannar 2021, sakemm tingħata l-approvazzjoni tal-Parlament Ewropew u tiġi konkluża d-deċiżjoni tal-Kunsill is-sena d-dieħla. Il-ftehim issa ser jiġi ffirmat miż-żewġ partijiet fit-30 ta' Diċembru 2020. Il-President tal-Kunsill Ewropew Charles Michel u l-President tal-Kummissjoni Ewropea Ursula von der Leyen ser jiffirmaw fi Brussell f'isem l-Unjoni Ewropea filwaqt li l-Prim Ministru Boris Johnson ser jiffirma f'Londra f'isem ir-Renju Unit. Wara l-iffirmar formali, id-deċiżjoni adottata llum dwar l-iffirmar u l-applikazzjoni proviżorja u l-ftehim innifsu ser tiġi ppubblikata fil-Ġurnal Uffiċjali tal-UE fil-lingwi kollha u ser tiġi applikata proviżorjament mill-1 ta' Jannar 2021. Passi li jmiss Is-sena d-dieħla, il-Kunsill ser jadotta d-deċiżjoni dwar il-konklużjoni tal-Ftehim dwar il-Kummerċ u l-Kooperazzjoni bejn l-UE u r-Renju Unit, ladarba l-Parlament Ewropew ikun ta l-approvazzjoni tiegħu u ladarba jkunu tlestew il-proċeduri kollha meħtieġa għad-dħul fis-seħħ. Kuntest Fit-23 ta' Ġunju 2016, iċ-ċittadini tar-Renju Unit ivvutaw biex joħorġu mill-UE. Fid-29 ta' Marzu 2017, ir-Renju Unit innotifika formalment lill-Kunsill Ewropew bl-intenzjoni tiegħu li jħalli l-UE. Fis-17 ta' Ottubru 2019, il-Kunsill Ewropew (Artikolu 50) approva l-Ftehim dwar il-Ħruġ kif maqbul min-negozjaturi taż-żewġ naħat. Huwa approva wkoll id-Dikjarazzjoni Politika riveduta dwar il-qafas tar-relazzjoni futura bejn l-UE u r-Renju Unit. Ir-Renju Unit ħalla l-Unjoni Ewropea fil-31 ta' Jannar 2020 f'nofsillejl (CET) u meta daħal fis-seħħ il-ftehim dwar il-ħruġ fl-1 ta' Frar 2020. In-negozjati dwar is-sħubija futura bejn l-UE u r-Renju Unit bdew fit-2 ta' Marzu 2020. F'Ġunju 2020, ir-Renju Unit iddeċieda li ma jfittix estensjoni għall-perjodu ta' tranżizzjoni. Il-perjodu ta' tranżizzjoni għalhekk ser jintemm fil-31 ta' Diċembru 2020. Deċiżjoni tal-Kunsill dwar l-iffirmar tal-Ftehim dwar il-Kummerċ u l-Kooperazzjoni Abbozz ta' Ftehim dwar il-Kummerċ u l-Kooperazzjoni bejn l-UE u r-Renju Unit Abbozz ta' Ftehim dwar is-Sigurtà tal-Informazzjoni bejn l-UE u r-Renju Unit Abbozz ta' Ftehim Nukleari Ċivili bejn l-UE u r-Renju Unit Ftehim dwar il-ħruġ, 18 ta' Ottubru 2019 Dikjarazzjoni Politika riveduta, 17 ta' Ottubru 2019 Negozjati bejn ir-Renju Unit u l-UE dwar ir-relazzjoni futura (kuntest)